Covid-19-statistieke: Meer as 4 400 nuwe gevalle(Foto ter illustrasie: Diana Polekhina/Unsplash) Teen Donderdagaand het Suid-Afrika altesame 1 649 977 nuwe gevalle van Covid-19 gehad nadat nog 4 424 nuwe gevalle van die koronavirus bevestig is. Dr. Zweli Mkhize, minister van gesondheid, sê 93 bykomende sterftes is ook aangemeld. Hiervan was een in die Oos-Kaap, 17 in die Vrystaat, 42 in Gauteng, drie in KwaZulu-Natal, 15 in Limpopo en 15 in die Wes-Kaap. Geen sterftes is in Mpumalanga, die Noord-Kaap of Noordwes bevestig nie. Die algehele sterftesyfer weens Covid-19 staan nou op 56 170. Die herstelkoers staan tans op 93,8% nadat 1 548 092 van die virus herstel het. Meer as 11,4 miljoen Covid-19-toetse is tot dusver vir Covid-19 gedoen, waarvan 43 442 in die voorafgaande 24 uur. Altesame 54% van toetse is in die private sektor gedoen. Massa-inenting Tot dusver is 479 768 mense ingevolge die regering se Sisonke-program met een dosis van die Johnson & Johnson-entstof ingeënt. Diegene wat in fase 2 van die program die Pfizer-entstof ontvang het, staan op 348 436. Die algehele syfer staan tans op 828 204.